Q.Həsənquliyev. Təşəkkür edirəm. Cənab Sədr, hörmətli Məclis iştirakçıları! Mən bu tribunadan müxtəlif zamanlarda türk qardaşlarımızın bizə verdiyi dəstəkdən qürurla, Türkiyənin Qarabağ savaşı zamanı Ermənistana etdiyi yardımlardan, bu gün də davam edən iqtisadi əlaqələrdən ürək ağrısı ilə danışmışam. Biz Türkiyə ilə bir millət, iki dövlətik. Sevincimiz, kədərimiz həmişə bir olub. Bu gün Türkiyə haqsız hücumlara məruz qalır və Avropa Şurasının Türkiyə əleyhinə qəbul etdiyi qərar da həmin hücumun bariz nümunəsidir. Bu hücumlara mən Avropa rəsmiləri tərəfindən belə bir haqq qazandırılmasının şahidi oldum ki, onlar söyləyirlər, Türkiyənin Avropa ilə münasibətlərində problem dəyərlər məsələsidir. Hansı dəyərlərdən söhbət gedir? Təqribən bir həftə bundan öncə BBC-nin internet səhifəsində mən bir yazı ilə rastlaşdım. Orada qeyd olunurdu ki, Roma Papası, yəni katolik kilsəsinin başçısı Fransisk müqəddəs Varfolomey bazilikasında miqrantlarla görüşərkən Avropadakı qaçqın düşərgələrini konsentrasiya mərkəzləri ilə müqayisə eləyib, yəni faşist Almaniyası dövründə faşistlərin yaratdıqları ölüm düşərgələri ilə müqayisə eləyib. Bu müqayisələri nə hər hansı bir Türkiyə vətəndaşı, nə də hər hansı Azərbaycan vətəndaşı edib. Bunu katolik kilsəsinin başçısı edib.